– Vi sto og ventet i kø da vi oppdaget at bilen ble stående på planovergangen mens bommene gikk ned. Det var flere personer som forsøkte å løfte på bommene, og få føreren til å kjøre, sier Simen Kristiansen til NRK.

Han tok opp mobiltelefonen og filmet hendelsen som skjedde på en planovergang i Moss sentrum i 15.45-tiden. I videoen ser man at flere personer veive med armene i et forsøk på å varsle lokføreren om bilen før sammenstøtet.

Bilen ble dyttet omtrent 50 meter nedover jernbanelinja før toget stanset, og ble sittende fast i toget da det skulle rygge tilbake til Moss stasjon. Foto: Vibeke Johannessen

Føreren av bilen klarte å komme seg ut og i sikkerhet før toget kom.

– Hun ble stående på selve toglinjen i kø da bommene gikk ned. Hun kom seg heldigvis ut, men det er helt forbudt å stå i kø på en overgang, sier operasjonsleder Ronny Samuelsen i Øst politidistrikt til Moss Avis.

Bilen skal ha blitt dyttet omtrent 50 meter nedover skinnene før toget fikk stanset. Føreren ble fratatt førerkortet på grunn av uaktsomhet i forbindelse med hendelsen.

Ifølge politiet skal personbilen ha blitt dyttet omtrent 50 meter nedover skinnene av toget. Foto: Sina Bagheri/tipser.no

Skjedde ved Moss stasjon

Godstoget var på vei nordover fra Moss stasjon da det kolliderte med bilen.

Ingen personer ble skadet, men både Østfoldbanen og veien over planovergangen måtte stenges i forbindelse med berging.

– Det gikk kanskje to minutter før toget kom, så jeg regnet med at de ville oppdage bilen før de forlot Moss stasjon, sier Kristiansen.

Togstasjonen i Moss ligger drøyt 250 meter unna ulykkesstedet.

Laster kart, vennligst vent... For å se dette innholdet, må du aktivere JavaScript i nettleseren din. Ulykken skjedde på planovergangen rett nord for Moss stasjon.

– Toget har nå rygget unna og man jobber med å få fjernet bilen, opplyste pressekontakt Ragnhild Aagesen i Bane Nor til NRK klokken 17.

Klokken 17.50 opplyste politiet på Twitter at bilen var fjernet fra sporet og at trafikken på Østfoldbanen går som normalt.